
A kettős Márai-kánon Ítélete

Márai munkássága két prózapoétikai norma felől olvasható, melyek elsősorban beszédmódjukban különböznek egymástól. Ezen normák egyikét az ‘Egy polgár vallomásai’, míg a másikat ‘A gyertyák csonkig égnek’ című regény fémjelezheti. Számos tényező játszott közre ennek a kettős kánonnak a létrejöttében: részben a szövegek keletkezésekor zajlott irodalmi törekvések, folyamatok, részben a mai pozícióból való visszaolvasást nagyban befolyásoló kanonizácós jelenségek.
A dolgozat e két eltérő(nek mutatkozó) poétika kialakulását eredményező folyamat tárgyalása során igyekszik az ‘Ítélet Canudosban’ című kései regénynek egy értelmezését adni. A szövegnek az e szempontból való kiemelését az indokolja, hogy mindkét, az életműben megjelenő prózahangot továbbviszi, mintegy „összebékíti” az ‘Ítélet’. A regény Márai korábbi szövegeihez képest feszesebb nyelvet használ. Ez által, valamint a regény sajátos szerkezetének következtében a szöveg a két kánon szintézisét valósítja meg. Így a fent leírt kanonizációs kérdéséket az ‘Ítélet’ felől kívánjuk tárgyalni.



